Diari Oficial de la Generalitat Valenciana


Sumari del DOGV 4243, del 07-05-2002 (2002/4259)

Notificació de la Resolució de 20.12.01, del conseller d'Obres Públiques, Urbanisme i Transports, en relació amb el programa d'actuació integrada del sector Benisaudet d'Alacant, al senyor Manuel Carbonell Jerez, Provime, SA, i Técnico Jurídica de Urbanización.
---------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   4243

Data del DOGV
:   07-05-2002

Secció del DOGV
:   V. ALTRES ANUNCIS - G) ALTRES ASSUMPTES

Número del document
:   2002/4259


Organisme emissor
:   Conselleria d'Obres Públiques,Urbanisme i Transports

Tipus de document
:   Anunci

Notificació de la Resolució de 20.12.01, del conseller d'Obres Públiques, Urbanisme i Transports, en relació amb el programa d'actuació integrada del sector Benisaudet d'Alacant, al senyor Manuel Carbonell Jerez, Provime, SA, i Técnico Jurídica de Urbanización. [2002/X4259]
  
Atés que no s'han pogut realitzar les notificacions al senyor Manuel Carbonell Jerez, Provime, SA, i Técnico Jurídica de Urbanización, i segons el que disposa l'article 59.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, i en aplicació del que disposa l'article esmentat, es publica el text íntegre de la resolució adoptada pel conseller d'Obres Públiques, Urbanisme i Transports, amb data 20 de desembre de 2001, en relació amb el Programa d'Actuació Integrada del sector Benisaudet d'Alacant.
  
Vist l'expedient relatiu al Programa d'Actuació Integrada del sector Benisaudet d'Alacant, amb modificació del Pla Parcial II/9 Benisaudet, projecte de reparcel·lació forçosa i projecte d'urbanització del sector d'execució directa a càrrec d'aquesta Conselleria i, de conformitat amb els següents,
  
Antecedents de fet
  
Primer. Amb data 2 de juliol de 1991, es va subscriure un Conveni entre la Conselleria d'Obres Públiques, Urbanisme i Transports de la Generalitat Valenciana i l'Ajuntament d'Alacant, per a la gestió i actuació d'àrees de sòl urbanitzable, entre les quals es troba el sector II/9 Benisaudet, que té pla parcial aprovat definitivament per l'Ajuntament d'Alacant, en la sessió realitzada el 13 de gener de 1995 (publicació Diari Oficial de la Generalitat Valenciana núm. 2.459, de 28 de febrer de 1995).
  
Segon. La Conselleria d'Obres Públiques, Urbanisme i Transports va promoure a través de l'Institut Valencià d'Habitatge, SA, com a empresa pública de la Generalitat Valenciana, a l'empara del que disposa l'article 42.1 de la LRAU el Programa per al Desenvolupament de l'Actuació Integrada (PDAI), per gestió directa, que incorporava avantprojecte d'urbanització, modificació del Pla Parcial II/9 Benisaudet i projecte de reparcel·lació forçosa.
  
Amb posterioritat es va formular el projecte d'execució d'urbanització del sector de referència.
  
Tercer. Amb data 23 de novembre de 1999, el director general d'Arquitectura i Habitatge va resoldre sotmetre a informació pública per un període de 20 dies el PDAI del sector II/9 Benisaudet que incorporava modificació del Pla Parcial Benisaudet i projecte de reparcel·lació forçosa, i es van inserir els preceptius anuncis en el diari La Verdad d'Alacant de 15 de desembre de 1999, i en el Diari Oficial de la Generalitat Valenciana núm. 3.649, de 21 de desembre.
  
Quart. Amb data 17 de novembre de 2000, el director general d'Arquitectura i Habitatge va resoldre sotmetre a informació pública per un període de 20 dies, el projecte d'execució per a la urbanització del sector de referència, i es van inserir els preceptius anuncis en el diari Información d'Alacant, amb data 23 de gener de 2001, i en el Diari Oficial de la Generalitat Valenciana núm. 3.926, de 26 de gener.
  
Cinqué. Durant el període d'informació pública es van presentar catorze al·legacions al Programa d'Actuació Integrada i al projecte de reparcel·lació forçosa i cinc al projecte d'urbanització, les quals han sigut contestades mitjançant els informes tècnics que estan en l'expedient.
  
Sisé. L'Ajuntament d'Alacant, mitjançant decret de l'alcaldia de 23 de desembre de 1999, va dictaminar sobre el present expedient.
  
Seté. El director general d'Arquitectura i Habitatge, amb data 3 de desembre de 2001, va estimar i va desestimar les al·legacions formulades d'acord amb els informes tècnics emesos i va aprovar provisionalment el present expedient.
  
Vuité. Que, amb data 7 de desembre de 2001, el director general d'Urbanisme i Ordenació Territorial d'aquesta Conselleria va expedir la corresponent cèdula d'urbanització per a la present actuació urbanística.
  
Nové. La Comissió Territorial d'Urbanisme d'Alacant, en la sessió de 10 de desembre de 2001, va acordar informar favorablement sobre l'aprovació definitiva del present expedient.
  
Fonaments de dret
  
Primer. Respecte al procediment seguit, s'ha realitzat a l'empara del que disposa l'article 42 de la Llei 6/1994, de 15 de novembre, de la Generalitat Valenciana, reguladora de l'Activitat Urbanística (LRAU), que estableix que les conselleries competents en habitatge o indústria, per si mateixes o a través de les empreses publiques que en depenen, podran elaborar plans, programes, plans parcials o de reforma interior, estudis de detall i projectes d'urbanització, per a la promoció de sòl amb destí a dotacions públiques o actuacions urbanitzadores que fomenten la industrialització o l'habitatge social o altres fins públics propis de la seua competència. I s'indica a continuació que es tindrà com a administració actuant a la Generalitat, la qual haurà d'expedir cèdula d'urbanització prèvia per als programes que desenvolupe i atenir-se al seu compliment. Tot això de conformitat amb el procediment establert en els articles del 46 al 54 del mencionat text legal, els tràmits del qual han sigut observats en el present procediment.
  
Així mateix, s'han demanat els diferents informes preceptius i la documentació que integra l'expedient està completa.
  
Segon. L'objecte de l'expedient és el Programa d'Actuació Integrada, que inclou projecte d'urbanització i projecte de reparcel·lació sobre tot l'àmbit del Pla Parcial sector II-9 Benisaudet d'Alacant, inclòs en una única unitat d'execució, l'alternativa tècnica plantejada incorpora una proposta de modificació del planejament parcial en vigor. La documentació del projecte de modificació del Pla Parcial II-9 Benisaudet està integrada per: memòria informativa i justificativa, plans de qualificació del sòl i estructura urbana, d'unitats mínimes de parcel·lació i edificació i normativa urbanística refosa de tot el pla parcial.
  
La modificació puntual proposada afecta els següents aspectes del pla parcial:
  
Quant a la redefinició de la parcel·la mínima establerta gràficament en el pla parcial, tenint en compte que aquest preveu l'execució del planejament per expropiació, en virtut d'una millor i més àgil gestió, es pretén ara portar a terme una reparcel·lació forçosa en el marc de gestió establert per la LRAU. En aquest sentit, es fa necessari redefinir un nou parcel·lari resultant per a poder atendre la reparcel·lació amb major efectivitat.
  
Respecte a l'eliminació dels accessos fixos i exclusius determinats per a cada illa, la nova parcel·lació final, dissenyada coordinadament amb el projecte de reparcel·lació forçosa, porta com a conseqüència la necessitat d'eliminar les determinacions que fixaven l'accés a cada illa (previstes com a grans unitats edificatòries) per un únic punt establert invariablement.
  
· Pel que fa a la supressió del règim mancomunat de les zones verdes privades, ara, cada illa se subdivideix en diverses unitats edificatòries (dins d'una coherència geomètrica) cada una de les quals assumeix la seua pròpia porció de zona verda privada i el seu accés puntual des de la via pública.
  
Finalment, la rectificació de la superfície total del sector en base a un alçament topogràfic, el qual ha disminuït la superfície i se situa aquesta entorn del 4,15% passant de 182.415 m2 a 174.853 m2, implica una alteració significativa en les superfícies dotacionals i lucratives, i es compleix en qualsevol cas els estàndards mínims preceptius establerts en l'annex del RPCV com queda reflectit en el següent quadre:
  
 RPCV MODIFICAC.
  
 P.PARCIAL
  
SUP.SECT. -- 174.853 M2
  
IEB 1,14 M2/M2 1,14 M2/M2
  
IER 0,94 M2/M2 0,94 M2/M2
  
SD-RV-AV 33,50% 35,86%
  
ZV 14,50% 16,53%
  
EQ 19,00% 19,33%
  
RV+AV 28,00% 33,13%
  
TOTAL SD 61,50% 68,99%
  
Del qual es desprén que el projecte s'ajusta als estàndards de qualitat urbana exigits en el Reglament de Planejament de la Comunitat Valenciana, aprovat per Decret 201/1998, de 15 de desembre, del Govern Valencià (RPCV).
  
En definitiva les determinacions contingudes en el present expedient són adequades per als fins públics perseguits i compleixen les prescripcions legals establertes en la LRAU i el RPCV.
  
Tercer. El conseller d'Obres Públiques, Urbanisme i Transports és competent per a l'aprovació definitiva del present expedient, en virtut del que disposa l'article 39 de la LRAU en relació amb l'article 6.D del Reglament dels Òrgans Urbanístics de la Generalitat Valenciana, aprovat per Decret 77/1996, de 16 d'abril, del Govern Valencià.
  
Vistos els preceptes legals citats i la resta de general i pertinent aplicació, i d'acord amb la Comissió Territorial d'Urbanisme d'Alacant, resolc:
  
1. Aprovar definitivament el Programa d'Actuació Integrada del sector Benisaudet d'Alacant, amb modificació del Pla Parcial II/9 Benisaudet, projecte de reparcel·lació forçosa i projecte d'urbanització del dit sector residencial.
  
2. Adjudicar la condició d'agent urbanitzador per al desenvolupament del Programa d'Actuació Integrada del sector Benisaudet d'Alacant, a l'Institut Valencià d'Habitatge, SA, com a empresa pública de la Generalitat Valenciana.
  
La present resolució es publicarà en el Butlletí Oficial de la Província d'Alacant, sense perjudici de publicar una ressenya en el Diari Oficial de la Generalitat Valenciana, d'acord amb el que estableix l'article 59 de la Llei reguladora de l'Activitat Urbanística.
  
Contra la present resolució, que posa fi a la via administrativa, es podrà interposar recurs contenciós administratiu, davant de la Sala Contenciosa del Tribunal Superior de Justícia de la Comunitat Valenciana, en el termini de dos mesos, comptadors des de l'endemà de la notificació o publicació d'aquesta, de conformitat amb el que estableix l'article 10 i 46 de la Llei reguladora de la Jurisdicció Contenciosa Administrativa, de 13 de juliol de 1998. Tot això, sense perjudici que puga interposar qualsevol altre recurs que s'estime oportú.